
Sülysáp Nagyközség Önkormányzata Képviselő-testületének

2012. április 19-én tartandó munkaterv szerinti ülésére

4. napirendhez

Tárgy:
A háziorvosi körzetek 2011. évi munkájáról szóló beszámolók megtárgyalása
Tisztelt Képviselő-testület!

A helyi önkormányzatokról szóló 1990. évi LXV. törvény 8. § (4) bekezdése, valamint az egészségügyről szóló 1997. évi CLIV. törvény 152. § (1) bekezdése alapján a helyi önkormányzatok feladata az egészségügyi alapellátások körében a háziorvosi, a házi gyermekorvosi, a fogorvosi és a védőnői ellátásról gondoskodni, amit önkormányzatunk – a védőnői ellátás kivételével – feladat-ellátási szerződések keretében biztosít.
A megfelelő ellátás fenntartása érdekében elengedhetetlen a folyamatos tájékozódás a különböző egészségügyi területeken folyó munkáról, ezért évről évre bekérjük a településünkön működő egészségügyi szakemberek beszámolóit a szakterületük állapotáról.
Jelen előterjesztés keretén belül kérem a háziorvosi körzetek beszámolóinak szíves megtárgyalását és elfogadását.
…/2012. (IV. 19.) ÖKT határozati javaslat

Sülysáp Nagyközség Önkormányzatának Képviselő-testülete
1./ Dr. Tiba Marianna háziorvos beszámolóját az I. sz. háziorvosi körzet 2011. évi munkájáról elfogadja,

2./ Dr. Fábián Péter háziorvos beszámolóját az II. sz. háziorvosi körzet 2011. évi munkájáról elfogadja,

3./ Dr. Pesti László háziorvos beszámolóját az III. sz. háziorvosi körzet 2011. évi munkájáról elfogadja.
Határidő: azonnal
Felelős: polgármester
Sülysáp, 2012. április 11.

Horinka László s.k.


polgármester
Láttam! 

Sülysáp, 2012. április . 
Tóth Krisztina sk.


Jegyző
I. sz. háziorvosi körzet 2011. évi beszámolója

Tisztelt Képviselőtestület!

A sülysápi 1. sz. háziorvosi körzet ellátója az Önkormányzattal területi ellátási kötelezettségi szerződésben álló Süly-Med Egészségügyi Szolgáltató Kft, háziorvos dr. Tiba Marianna háziorvos szakorvos, körzeti betegápoló Hostyinszkiné Ecseri Ibolya.

Az egészségügyi alapellátás magában foglalja a megelőzés, szűrés, beteg-edukáció, orvosi ellátás, más egészségügyi ellátóhelyre, szakorvosi vizsgálatokra irányítás, krónikus betegek gondozása, terhesgondozás, járványügyi feladatok, szezonális védőoltások, egészségi állapot véleményezése, hatósági tevékenység (alkalmassági vizsgálatok, keresőképesség elbírálása, gépjármű-alkalmassági vizsgálat, halottkémi feladatok stb.) területén felmerülő feladatok elvégzését a praxisba bejelentkezett biztosítottak, és a be nem jelentkezett ambuláns betegek vonatkozásában egyaránt, biztosítási jogviszonyuktól függetlenül.

Munkánk helyszíne jórészt az előírásoknak megfelelően felszerelt, az Önkormányzat tulajdonát képező Losonczi utcai háziorvosi rendelő, de számtalan esetben a beteg otthona, illetve közterület, vagy közintézmény (posta, rendőrőrs, üzlet, vasútállomás stb.).

Az ellátandó terület, részben a község közigazgatási területén belül, részben külterületen helyezkedik el.

A rendelő épületének vannak objektív nehézségei, de az elmúlt évben az ÁNTSZ által is kifogásolt főbb problémák az Önkormányzat segítségével megoldást nyertek - nevezetesen a vizes blokkok csőtörésének és átázott falainak javítása, a betört ablakok üvegének cseréje, a váró helyiség falainak vakolatjavítása megtörtént.

A praxisba bejelentkezettek száma 1900 fő körüli, 1043 nő és 863 férfi biztosítottat tartottunk nyilván 2011. dec. 31.-én, a korcsoporti megoszlást a táblázat mutatja.

Az alapellátási tevékenység során az elmúlt évben 8257 orvos-beteg találkozásra került sor, 

348 fő 549 szűrővizsgálatát végeztük, ill. végeztettük el.

A napi betegforgalom 35-40 fő, járványos időkben az ellátások száma jelentősen megugrik.

A népegészségügyi szempontból kiemelten fontos betegségekkel (szív-érrendszeri betegségek, agyi keringési betegségek, stroke, magas vérnyomás, cukorbaj) sokszor többszörösen is terhelt betegeink gondozása az alapellátási tevékenység fontos része, munkánk nagy részét teszi ki.

Ezen betegségek és a daganatos elváltozások megelőzését illetve korai felismerését célzó szűrővizsgálatok, új gyógyszerek hatástani bevizsgálása is fontos feladatunk.

Krónikus sebek kötözése, hospice ellátás, szondatáplálás, házi betegellátás körében történő gyógytorna és fizikotherápiás kezelések esetén más OEP finanszírozott szolgáltató kirendelését is a háziorvos végzi.

Az alapellátás körében el nem végezhető diagnosztikai vizsgálatokra való továbbutalás, a visszakapott leletek értékelése, szükség esetén magasabb szintű ellátásra –szakorvosi rendelésre, illetve akut kórházi ellátásra, vagy rehabilitációs ellátásra való irányítás szintén háziorvosi feladat (kivéve a szanatóriumi ellátást és a mozgásszervi rehabilitációt).

A községben elérhető laboratóriumi mintavétel, melyet az 1. sz. körzet ápolónője, Hostyinszkiné Ecseri Ibolya végez, nagy segítséget jelent a helyi betegeknek és a többi helybeli praxisnak egyaránt.

Más szervekkel való együttműködésünk (önkormányzat, rendőrség, ÁNTSZ ) is a község lakosságának szolgálatát segíti.

A 2011.-es évben az előző évekhez hasonlóan ingyenes influenza elleni védőoltásban részesítettük önkéntes alapon, térítésmentesen a veszélyeztetett betegcsoportokat, praxisunkban 240 vakcinát adtunk be.

A praxisban tevékenykedő egészségügyi dolgozók folyamatos szakmai továbbképzése biztosítja a korszerű irányelveknek megfelelő, biztonságos betegellátást. Erre az elmúlt évben és a jövőben is nagy hangsúlyt fektetünk.

Igyekszünk minél magasabb színvonalú ellátást nyújtani a magas működési költségek, visszafogott finanszírozás ellenére is.

Ennek záloga az egészségügyi dolgozók és segítőik áldozatos, betegközpontú, empatikus hozzáállása.

Sülysáp, 2012. április 06.

Dr. Tiba Marianna

Beszámoló háziorvosi tevékenységről 2011.


Az 2011-es évben valamilyen okból fakadóan szignifikánsan több tumoros megbetegedésre derült fény.

Egyre több - még fel nem fedezett - krónikus betegségben szenvedő beteget sikerül kiszűrnünk a praxisban. Terápiájuk beállítása, gondozásuk folyamatosan történik.


Az idei influenza szezon körül nem volt hisztérikus botrány szerencsére, a mi praxisunkban kimondott influenzát nem tapasztaltunk tömegesen.


A 2011-ben is több Egészség Napot szerveztem a lakosság számára. Ezek alkalmával mód nyílt a szervezet egészségi állapotának felmérésére, a manuál-terápia megismerésére, személyes tapasztalatszerzésre. Terveim szerint évente 2 komplex jellegű egyéb egészségnapot is szerveznénk.


A rendelő állapotával kapcsolatban megjegyezném, hogy több helyen komoly nedvesedés, vakolatleválás tapasztalható, melynek orvoslása időszerű lenne.


Mellékelem a rendelésem statisztikai mutatóit.







_____________________________


Dr. Fábián Gábor Péter


háziorvostan, foglalkozás-egészségügyi szakorvos

Sülysáp, 2012.04.05.

2011. ÉVI HÁZIORVOSI  BESZÁMOLÓ

SÜLYSÁP III. HÁZIORVOSI KÖRZET

DR. PESTI LÁSZLÓ

Tisztelt Képviselő testület!

2010. július 1-től vezetem a Sülysáp III. háziorvosi praxist. A tavalyi év volt az első teljes évem a településen.

Munkámat az Országos Egészségbiztosítási Pénztárral kötött szerződés alapján, területi ellátási kötelezettséggel végzem.

Asszisztensnőm Polenyikné Jurás Erzsébet, védőnő Nagy Jusztina.

Asszisztensnőm szeptember óta továbbképzésen vesz részt, minden kedden. Ennek helyszíne a Raoul Wallenberg Humán Szakképző Iskola és Gimnázium, OKJ-s HÍD – Ápoló szak, 5.4-es emelt szintű képzésen vesz részt.. Június 13-án lesz az utolsó vizsga. Ennek sikeres letétele után OKJ-s szakápoló lesz. Ez a betegellátást magasabb színvonalúvá teszi reményeink szerint.

A rendelő jól felszerelt. Az előírt alapfelszerelés megvan, modern eszközökkel. Két új számítógép, EKG, sürgősségi táska, hűtőszekrény, bútorzat került korábban beszerzésre. Összességében korszerű, jól felszerelt, minden alapvetően szükséges eszköz a betegek rendelkezésére áll. Terveim szerint ebben az évben további fejlesztések várhatók. Az OEP.-től elnyert 1,5 milliós forintos eszköztámogatás havi 50 000 forintokként érkezik. Ebből a tervek szerint számítástechnika, telefonos és internet hálózat, 24 órás ABPM vérnyomás Holter kerül majd beszerzésre.

A tavalyi évben a praxisba 113 bejelentkezés történt. 15-34 év között 62, 35-60 év között 35, 60 év felett 16 fő.

Közben 22 beteg halt meg, az elköltözött betegek száma 36. Így a praxis lélekszáma 55 fővel nőtt, jelenleg 1587 fő.

Az összes beteg ellátás tavaly 9171 volt. Ebből a rendelésen megjelentek száma 5639 volt, lakáson 3532. 

Akut eset 2528, előzetesen megbeszélt 468, ismételt ellátás 1928, kontroll vizsgálat 711 történt.

Szűrővizsgálatok folyamatosan történtek. A kiszűrt betegek száma: alkoholizmus 18 fő, cardiovasculáris szűrés, EKG 65 fő, cukorbetegség 88 fő, emlővizsgálat 45 fő, gyomor-bélrendszeri vérzés 65 fő, magas vérnyomás 135 fő, csípőficam 8 fő, pajzsmirigy betegség 11 fő, ideggyógyászati betegség 13 fő, kancsalság 1 fő, szemészeti betegség 71 fő, mentális fejlettség 7 fő,  mozgásszervi betegség 74 fő, méhnyakrák szűrés 90 fő, prosztata szűrés 150 fő, veseműködés szűrése 147 fő, életmód szűrés 147 fő, érzékszervek szűrése 81 fő.

A tavalyi évben 286 influenza elleni védőoltást adtunk be. Ezt a mennyiséget az ÁNTSZ-től térítésmentesen kaptuk, és az oltás beadásáért sem kértünk pénzt a lakosságtól. Az oltások száma az országos átlag felett volt.

Jogosítvány érvényesítése 76 alkalommal történt.

Szakrendelésre küldött beteg diagnosztikus céllal (EKG, labor, RTG stb) 804 fő, szakkonzultációra 962  fő. Kórházba 40 beteg került.

A rendszeresen gondozott betegek száma 73, ez 452 beteg látogatást jelentett. 

A kiemelten kezelt betegségcsoportok közül néhány adat: Rosszindulatú daganatos betegek száma 58, vér és vérképzőszervi beteg 36, cukorbeteg 320 fő, epilepszia 8 fő, magas vérnyomás beteg 522 fő, szív beteg 555 fő, asthma 23 fő, mozgásszervi betegek 493 fő.

Tisztelettel:


Dr. Pesti László


háziorvos

Sülysáp 2012.04.08

